SL Uradni list Evropske unije C 36/11

Obvestilo Komisije v skladu s členom 18a(3)(a) Direktive 2003/87/ES

Predhodni seznam letalskih prevoznikov in odgovornih držav članic

(Besedilo velja za EGP)

(2009/C 36/10)

V skladu z Direktivo 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti (1), kakor je bila spremenjena z Direktivo 2008/101/ES (2), bodo letalske dejavnosti letalskih prevoznikov, ki upravljajo polete na in z letališč Skupnosti, od 1. januarja 2012 vključene v sistem za trgovanje s pravicami do emisije toplogrednih plinov v Skupnosti.

Države članice morajo zagotoviti skladnost letalskih prevoznikov z zahtevami Direktive 2003/87/ES. Za zmanjšanje upravnega bremena letalskih prevoznikov Direktiva določa, da mora biti za vsakega letalskega prevoznika odgovorna ena država članica. Člen 18a(1) in (2) Direktive določa pravila o pripisovanju odgovornosti držav članic za posamezne letalske prevoznike. V skladu z navedenimi določbami je država članica odgovorna za letalske prevoznike, ki jim je bilo v tej državi izdano dovoljenje za poslovanje v skladu z določbami Uredbe Sveta (EGS) št. 2407/92, ali za letalske prevoznike brez dovoljenja za poslovanje ali iz tretjih držav, katerih emisije v referenčnem letu se lahko najbolj pripišejo navedeni državi članici.

V skladu s členom 18a(3)(a) Direktive mora Komisija objaviti seznam letalskih prevoznikov, ki so 1. januarja 2006 ali po navedenem datumu opravljali letalsko dejavnost iz Priloge I Direktive, v katerem mora biti za vsakega letalskega prevoznika določena odgovorna država članica. Namen tega seznama je torej določiti, katere države članice bodo odgovorne za posamezne letalske prevoznike v skladu s členom 18a(1) in (2) Direktive 2003/87/ES. To obvestilo zajema navedeni seznam letalskih prevoznikov.

Komisija lahko objavi posodobljen seznam, kadar koli ugotovi, da je treba seznam spremeniti. Za zagotovitev točnosti seznama Komisija poziva države članice in druge ustrezne zainteresirane strani, da ji do 31. marca 2009 pošljejo svoje pripombe. Na podlagi pripomb bo Komisija kmalu po njihovem prejetju razmislila o objavi pregledanega seznama.

Seznam temelji na zadnjih podatkih, ki jih je na podlagi zapisov o načrtih letov poslal Eurocontrol. Podrobnosti o metodologiji, uporabljeni pri določanju seznama, in kontaktni podatki pristojnih organov, če so jih države članice poslale, bodo na voljo na spletni strani Komisije.

Seznam zajema vse letalske prevoznike, ki so 1. januarja 2006 ali po navedenem datumu opravljali zadevno letalsko dejavnost. Tako so lahko na seznamu letalski prevozniki, ki so dokončno ali začasno prenehali opravljati letalske dejavnosti, pa tudi tisti, ki so po navedenem datumu spremenili svoje ime ali so bili subjekt v postopku združitve ali nakupa. Poleg tega seznam ne upošteva, ali so letalski prevozniki vključeni na seznam Skupnosti letalskih prevoznikov, katerih opravljanje letov v Skupnosti je zaradi varnostnih razlogov prepovedano v skladu z Uredbo (ES) št. 2111/2005. Vključitev letalskih prevoznikov, za katere trenutno velja prepoved opravljanja letov, v seznam iz tega obvestila torej ne vpliva na odločitve, ki jih Komisija in države članice sprejemajo v skladu z Uredbo (ES) št. 2111/2005.

V skladu s členom 18a(3)(b) bo Komisija vsako leto do 1. februarja seznam posodobila z vključitvijo letalskih prevoznikov, ki so naknadno začeli opravljati letalsko dejavnost iz Priloge I Direktive.

Država članica je odgovorna za letalskega prevoznika celotno obdobje trgovanja iz člena 3c Direktive 2003/87/ES. Pred začetkom vsakega obdobja trgovanja bo Komisija objavila posodobljen seznam ob upoštevanju prenosov odgovornosti za letalske prevoznike na druge države članice v skladu s členom 18a(2) Direktive.

Pri zagotavljanju, da države članice pravilno izvajajo Direktivo 2003/87/ES, bo Komisija delovala na podlagi zadnje objavljene različice seznama.

Priloga zajema seznam letalskih prevoznikov, za katere je odgovorna posamezna država članica.

(1) UL L 275, 25.10.2003, str. 32.

(2) UL L 8, 13.1.2009, str. 3.